SAAMUNƆ.
62.
Dauda lɛ̀. Luda ado bé à tò ma làakari kpáɛna, àmbe è ma mì sí. 
Àmbe ma gbɛ̀si ũ kↄ̃n ma mìsirio, mɛɛ̀ gbãa ea, mɛ́ nigã zikiro. 
Gɛ̃̀n ũgban égↄ̃ fɛɛɛ gbɛ̃zi? É à nɛ lán gũ̀ kɛ̀ ɛ̀ à kpán ke kara zi wↄ̀kↄwↄkↄ bàn yↄ́? 
À guna a tíla lɛ́n ée kpaakↄ̃sↄ̃, ɛgɛtona bé è kɛare nna. Eè sa maaa o gbɛ̃nɛ kↄ̃n lɛ́omɛ, ben eè ń ká a swɛ̃̀ guu. 
Luda ado bé à tò ma làakari kpáɛna, zaakɛ àpin ma wɛ́ɛ dↄzi. 
Àmbe ma gbɛ̀si ũ ma mìsiri ũ, mɛɛ̀ gbãa ea, mɛ́ nigã zikiro, 
Ma aafia kↄ̃n ma bɛ̀ɛo è bↄ à kiiamɛ, àmbe ma gbɛ̀si gbãaa ũ, ma utɛkii ũ. 
Gbɛ̃nↄ, àgↄ̃ à náanɛ kɛɛ gurↄ píngi, à a swɛ̃̀ wɛ̃nɛ, àmbe wa utɛkii ũ. 
Talakanↄↄ dɛ lán lɛ́'ĩa bàmɛ, gbãadeenↄ e ká pↄ́ke lɛ́zĩro. Tó wà ń yↄ̃ kilooa, aↄ̃ píngi égↄ̃ dɛ fákuumɛ. 
Àton gbɛ̃ble'ↄↄ náanɛ kɛro, àton ĩa dã kↄ̃n kpãi pↄ́oro. Tó a auziki e kↄ̃ↄ, àton tó a swɛ̃̀ gↄ̃ kúaro. 
Yã mɛ̀n doon Ludaa ò, yã mɛ̀n plaaa kɛ̀nↄn má mà: Luda, ḿbe ń gbãaa vĩ, 
Dii, ḿbe ń gbɛ̃kɛɛ vĩ, ben nɛɛ̀ fĩa bo baadenɛ a yãkɛnaa. 
